Two ladies…or not two ladies: cançons, secrets, teatre i tendresa en el Tívoli
2025-07-24

En la ficció, dues dames, “two ladies”…o no. En la realitat, dos grans de l’escena valenciana dels últims anys: Noèlia Pérez i Josep Zapater, units per primera vegada sobre les taules, ens presenten aquest espectacle cabareter, musical i teatral o teatral i musical, tant se val. El Centre Cultural Tívoli acull el pròxim 9 de maig, a les 22:30 h, “Two ladies…or not two ladies”, una peça única on el gest, la paraula, la interpretació i la música s’abracen, creant un xou atrevit, dramàtic i íntim que no es pot contemplar, més que amb els cinc sentits oberts en canal.

La història. Dues dives (o no, sempre). Una d’elles, en hores baixes i amb seriosos problemes amb l’alcohol. L’altra, pianista brillant, personalitat misteriosa i sexualitat ambigua. Davant una nova gira mundial que les torne a fer pujar a l’escenari, ambdues comencen a desgranar la seua relació sobre les taules, una relació (o no, sempre) d’amor-odi, en la qual poc és el que sembla i on l’única cosa que sí és, són les cançons que desprenen sobre l’escenari, amanides amb tendresa, ambigüitat i humor corrosiu. Himnes com Bienvenidos, Moon River, Yesterday, With or without you o Bésame mucho, entre uns altres, serviran d’engranatge a aquest viatge sense tornada, o si, d’aquestes dues ladies…or not.

Els protagonistes. Actors i cantants. Josep Zapater, a més d’oferir la seua veu i una interpretació contundent i sincera, serà també el pianista i guitarrista d’aquest concert inoblidable al mateix temps que antagònic protagonista de la carismàtica interpretació i veu de Noèlia Pérez.

Les entrades per gaudir de “Two ladies…or not”, una producció de Marlia Producciones, poden adquirir-se, a un preu de 6 euros, en Instanticket o en la Casa de Cultura de Burjassot, així com el mateix dia de la funció, en el Centre Cultural Tívoli.